والدین کے حقوق

والدین انسان کے وجود کا ذریعہ ہیں۔ بچپن میں انھوں نے ہی اس کی دیکھ بھال اور پرورش کی ہے۔

 اہمیت 
	اللہ تعالیٰ نے اپنی عبادت کا حکم فرمانے کے بعد والدین کے ساتھ بھلائی کرنے کا حکم دیا۔ قرآن پاک فرماتا ہے:	اور تمھارے رب نے حکم فرمایا کہ اس کے سوا کسی کی عبادت نہ کرو اور ماں باپ کے ساتھ اچھا سلوک کرو۔ اگر تیرے سامنے ان میں سے کوئی ایک یا دونوں بڑھاپے کو پہنچ جائیں تو ان سے اُف تک نہ کہنا اور انھیں نہ جھڑکنا اور ان سے خوبصورت ، نرم بات کہنا۔قرآن پاک 17:23۔	اس سے معلوم ہوتا ہے کہ والدین کی خدمت بہت ضروری ہے۔

 زندگی میں حقوق 
والدین میں ماں کا درجہ باپ پر مقدم ہے، کیونکہ پیدائش میں ماں نے زیادہ تکلیفیں برداشت کی ہیں۔ ماں کے قدموں کے نیچے جنت ہے۔ بہرحال، مندرجہ ذیل کام کیے جائیں:

 اپنے بدن اور مال سے ان کی خوب خدمت کرے۔
 ان سے محبت کرے۔
 ان کے پاس اٹھنے بیٹھنے، ان سے گفتگو کرنے اور دیگر تمام کاموں میں ان کا ادب کرے۔
 ان کی خدمت کے لیے اپنا مال انھیں خوش دلی سے پیش کرے اور جب انھیں ضرورت ہو ان کے پاس حاضر رہے۔
 والدین کے ساتھ بھلائی کرنے میں یہ بھی داخل ہے کہ اگر وہ گناہوں کے عادی ہوں یا کسی بدمذہبی میں گرفتار ہوں تو ان کو نرمی کے ساتھ اصلاح و تقویٰ اور صحیح عقائد کی طرف لانے کی کوشش کرتا رہے۔تفسیر خازن، البقرۃ، تحت الآیۃ: 83، 1/66، تفسیر عزیزی (مترجم)، 2/557-558، ملتقطاً۔
 والدین کے ساتھ حسن سلوک سے پیش آئیں۔
 اپنی طاقت بھر ان کے ساتھ ہر نیکی اوربھلائی کریں۔
 ان کے ساتھ ہمیشہ نرمی کا برتاؤ کریں، ان کے سامنے نیچا بن کر رہیں اور ان کی آواز سے اپنی آواز پست رکھیں۔
 ان کی عزت وتوقیر ملحوظ رکھیں اور ان کی رضا اور خوشی کی تلاش میں رہا کریں اور ان کی ہرجائز بات میں فرماں برداری کریں۔
 ان کے لیے ہمیشہ غائبانہ طور پر دعا کرتے رہیں۔ «رَبِّ ارْحَمْهُمَا کَمَا رَبَّیَانِیْ صَغِیْراً » ان کے لیے بہترین دعا ہے۔
 دل وزبان سے ان کے حقوق کا اعتراف کریں۔
 ان سے دعائیں لیا کریں۔
 ان کے دوستوں کی عزت کریں۔
 ان کی وجہ سے قائم رشتوں کو جوڑیں اور صلہ رحمی کریں۔
 لوگوں سے ان کے کیے ہوئے وعدے ان کی وفات کے بعد بھی پورے کریں۔

مندرجہ ذیل چیزوں سے پرہیز کریں:

 والدین کی نافرمانی اور ان کی ایذا رسانی سے ۔
 ان کی ناراضی اور ناخوشی سے ۔
 اپنی بیوی اور اولاد کو ان پر فوقیت دینے سے ۔
 ان کی بددعا سے ۔
 ان کو گالی دینے، برا بھلا کہنے، ڈانٹنے ڈپٹنے اور جھڑکنے سے ۔
 ان کو گالی دلانے کا سبب بننے سے، بایں طور کہ آپ کسی کے ماں باپ کو گالی دیں تو وہ پلٹ کر آپ کے ماں باپ کو گالی دے۔
 ان کی کسی بات پر اُف یا ہشت یا ہونہہ کہنے سے ۔
 والدین کے ساتھ بھلائی یہ ہے کہ ایسی کوئی بات نہ کہے اور ایسا کوئی کام نہ کرے جو اُن کے لیے باعث ِ تکلیف ہو ۔

 بعد وفات حقوق 
	ان کی وفات کے بعد ان کے لیے ایصالِ ثواب کرے، ان کی جائز وصیتوں کو پورا کرے، ان کے اچھے تعلقات کو قائم رکھے۔

 خاتمۃ البحث 
	والدین ہمارے لیے ایک سرمایہ ہیں ان کی خدمت ہمارے اوپر اللہ کی عبادت کے بعد فرض ہے۔ افسوس کہ ہم نے اللہ کے احکامات کو مسترد کر دیا اور ہم اج ذلیل و رسواء ہو رہے ہیں وجہ کیا ہے۔ وہ ہے ماں باپ کی خدمت سے دوری. جب ان کی خدمت کا وقت آتا ہے تو ہم ان کو اولد روم میں بھیج دیتے ہیں کیا یہی ہمارا اسلام ہمیں سبق دیتا ہے، نہیں نہیں اسلام تو ہمیں ان کی خدمت کا سبق دیتا ہے۔

 بیرونی روابط 
حقوقِ والدین کی تفصیل جاننے کے لیے فتاویٰ رضویہ کی 24 ویں جلد میں موجود اعلیٰ حضرت امام احمد رضا خان عَلَیْہِ رَحْمَۃُ الرَّحْمٰنْ کا رسالہ ’’اَلْحُقُوقْ لِطَرْحِ الْعُقُوقْ(والدین، زوجین اور اساتذہ کے حقوق)‘‘ کامطالعہ فرمائیں۔